Μητροπολίτης Νέας Ζηλανδίας Μύρων

Ο Μητροπολίτης Νέας Ζηλανδίας Μύρων (Αθήνα, 15 Σεπτεμβρίου 1969) είναι Έλληνας Θεολόγος και Επίσκοπος του Οικουμενικού Πατριαρχείου Κωνσταντινουπόλεως.

 Βιογραφικά Στοιχεία 
Ο Μητροπολίτης Μύρων (κατά κόσμον Κτιστάκης) γεννήθηκε στην Αθήνα το 1969, με καταγωγή από τη Μεσαρά Ηρακλείου. Ολοκλήρωσε την εγκύκλια εκπαίδευσή του στο Ηράκλειο. 

Σπούδασε στο Γεωπονικό Πανεπιστήμιο Αθηνών, από όπου αποφοίτησε το 1993 και συνέχισε πραγματοποιώντας μεταπτυχιακές σπουδές στο Μεσογειακό Αγρονομικό Ινστιτούτο Χανίων. Το 2001 έλαβε το Πτυχίο Θεολογίας από τη Θεολογική Σχολή του Πανεπιστημίου Αθηνών. Το 2012 έλαβε το πτυχίο του Τμήματος Θετικών Επιστημών και Τεχνολογίας του Ελληνικού Ανοικτού Πανεπιστημίου. Στις 21 Ιουλίου 2018, έλαβε το Πτυχίο Ιατρικής από την Ιατρική Σχολή του Πανεπιστημίου Κρήτης.

Εκάρη Μοναχός στην Ιερά Μονή Κοιμήσεως της Θεοτόκου Αγκαράθου, το 1996 και ένα έτος αργότερα χειροτονείται από τον Αρχιεπίσκοπο Κρήτης Τιμόθεο, Διάκονος. Το 2001 χειροτονήθηκε Πρεσβύτερος και χειροθετήθηκε Αρχιμανδρίτης, από τον Αρχιεπίσκοπο Κρήτης Τιμόθεο. Υπηρέτησε ως Γενικός Αρχιερατικός Επίτροπος της Ιεράς Μητροπόλεως Νέας Ζηλανδίας. Διετέλεσε Ηγουμενοσύμβουλος της Ιεράς Μονής Αγκαράθου και εκπρόσωπος της Ιεράς Αρχιεπισκοπής Κρήτης στη Συνοδική Επιτροπή επί του Θρησκευτικού Τουρισμού. Υπηρέτησε ως εφημέριος διαφόρων Ενοριών της Ιεράς Αρχιεπισκοπής Κρήτης και του Μετοχίου Ζωοδόχου Πηγής «Ελεούσης» της Ιεράς Μονής Αγκαράθου. Από το έτος 2015 διετέλεσε Ιεροκήρυκας της Ιεράς Αρχιεπισκοπής Κρήτης.

Στις 30 Μαΐου 2018, εξελέγη παμψηφεί από την Αγία και Ιερά Σύνοδο του Οικουμενικού Πατριαρχείου Κωνσταντινουπόλεως, Μητροπολίτης Νέας Ζηλανδίας. Στις 11 Ιουλίου 2018 χειροτονήθηκε στον Πατριαρχικό Ναό Αγίου Γεωργίου στο Φανάρι, από τον Οικουμενικό Πατριάρχη Βαρθολομαίο, συμπαραστατούμενο από τον Αρχιεπίσκοπο Κρήτης Ειρηναίο και τους Μητροπολίτες Προικοννήσου Ιωσήφ, Ρόδου Κύριλλο, Γάνου Αμφιλόχιο, Κισάμου Αμφιλόχιο, Ταμασσού Ησαΐα, Κορέας Αμβρόσιο και Πέτρας Γεράσιμο. Η ενθρόνιση, πραγματοποιήθηκε στις 22 Σεπτεμβρίου 2018, στον Μητροπολιτικό Ναό του Ευαγγελισμού της Θεοτόκου Ουέλλινγκτον.

Στις 12 Σεπτεμβρίου 2018, αναγορεύτηκε σε επίτιμο μέλος του Ιατρικού Συλλόγου Ηρακλείου.

 Παραπομπές 

Κατηγορία:Μητροπολίτες Νέας Ζηλανδίας